29.9.2023
EL
Επίσημη Εφημερίδα της Ευρωπαϊκής Ένωσης
L 242/187
55.
εφιστά την προσοχή στο γεγονός ότι οι άνθρωποι, και ιδίως οι νέοι, θα πρέπει να είναι σε θέση να ζουν, να σπουδάζουν και να εργάζονται στη χώρα και την περιφέρειά τους· υπογραμμίζει ότι, χωρίς αποτελεσματικά και αποδοτικά μέτρα για την καταπολέμηση της φτώχειας και εξορθολογισμένη στήριξη της μικροχρηματοδότησης και της ανάπτυξης επιχειρηματιών μικρής κλίμακας, τα μεταναστευτικά ρεύματα για οικονομικούς λόγους θα συνεχίσουν να αυξάνονται, και συγκεκριμένα η διαρροή εγκεφάλων, με αποτέλεσμα πολλαπλές προκλήσεις τόσο για τις χώρες προορισμού όσο και για τις χώρες προέλευσης·
56.
πιστεύει ακράδαντα ότι μια πολυδιάστατη και ολιστική προσέγγιση της ακραίας φτώχειας είναι η καλύτερη προσέγγιση και επαναλαμβάνει ότι η εκπαίδευση (και η κατάρτιση) αποτελεί τόσο ανθρώπινο δικαίωμα όσο και το ισχυρότερο εργαλείο για την καταπολέμηση της φτώχειας, του κοινωνικού αποκλεισμού και των ανισοτήτων·
57. τονίζει ότι σύμφωνα με εκτιμήσεις, στις αναπτυσσόμενες χώρες 64 εκατομμύρια παιδιά δεν φοιτούν στο δημοτικό σχολείο· τονίζει ότι ιδίως τα κορίτσια έχουν πληγεί ιδιαίτερα, καθώς τα δικαιώματά τους σε ποιοτική εκπαίδευση συνέχισαν να υπονομεύονται περαιτέρω λόγω του κλεισίματος των σχολείων, της έλλειψης πρόσβασης σε εξ αποστάσεως μάθηση, συμπεριλαμβανομένης της ψηφιακής, και της μείωσης των εθνικών προϋπολογισμών για την εκπαίδευση λόγω της πίεσης που ασκείται στις εθνικές οικονομίες· τονίζει, επιπλέον, ότι ένας από τους σημαντικότερους λόγους είναι η βία στις περιοχές συγκρούσεων που βρίσκονται σε εξέλιξη στον κόσμο, ενώ ο άλλος μεγάλος φραγμός — συχνά στενά συνδεδεμένος με συγκρούσεις — είναι η φτώχεια· υπενθυμίζει ότι είναι σημαντικό να καταστούν οι ίσες ευκαιρίες στο επίκεντρο της ανάπτυξης· τονίζει ότι η ενδυνάμωση των γυναικών και η πρόσβαση σε επαρκή εκπαίδευση στις αναπτυσσόμενες χώρες, ιδίως για τα κορίτσια και τις γυναίκες, αποτελεί σημαντικό βήμα για την καταπολέμηση της φτώχειας και της επισιτιστικής ανασφάλειας· τονίζει, επιπλέον, ότι η προσβασιμότητα των νέων γυναικών σε ευρωπαϊκά έργα, επιχειρηματική κατάρτιση και κονδύλια πρέπει να ενθαρρύνεται στις χώρες εταίρους, καθώς οι γυναίκες διαδραματίζουν σημαντικό ρόλο στην ανάπτυξη της τοπικής και περιφερειακής οικονομίας σε πολλές αναπτυσσόμενες χώρες·
58. σημειώνει ότι η Ένωση στηρίζει την εκπαίδευση σε περίπου 100 χώρες και μέσω εταιρικών σχέσεων όπως η Παγκόσμια Σύμπραξη για την Εκπαίδευση (18) και το πρόγραμμα Education Cannot Wait (19), και εξακολουθεί να προωθεί την ισότητα των φύλων σε συνεργασία με κυβερνήσεις και μη κυβερνητικούς φορείς·
59.
επικροτεί την προτεραιότητα της Επιτροπής να υπερβεί τον καθορισμένο στόχο του 10 % και να φτάσει το 13 % για την εκπαίδευση του συνολικού χαρτοφυλακίου της ΓΔ INΤΡΑ·
60. σημειώνει ότι, το 2021, η ΕΕ εκταμίευσε 85 εκατομμύρια EUR από το ΕΤΑ για τη στήριξη της εκπαίδευσης στις χώρες εταίρους, συμβάλλοντας στην εγγραφή περισσότερων από 32 εκατομμυρίων σπουδαστών πρωτοβάθμιας εκπαίδευσης και σχεδόν 3 εκατομμυρίων σπουδαστών δευτεροβάθμιας εκπαίδευσης κατά την περίοδο 2018-2020· σημειώνει ότι από τα 85 εκατομμύρια EUR, 6 εκατομμύρια EUR χρησιμοποιήθηκαν για τη στήριξη έργων κινητικότητας και ανάπτυξης ικανοτήτων του Erasmus για τις χώρες ΑΚΕ, 31 εκατομμύρια EUR εκταμιεύθηκαν για την επαγγελματική εκπαίδευση και κατάρτιση — από το ποσό αυτό 5 εκατομμύρια EUR καταβλήθηκαν στο πλαίσιο προγραμμάτων δημοσιονομικής στήριξης, 1,2 εκατομμύρια EUR για έργα και προμήθειες, 0,8 εκατομμύρια EUR για υπηρεσίες και τα υπόλοιπα 24 εκατομμύρια EUR υπό μορφή επιχορηγήσεων·
61. σημειώνει ότι η Επιτροπή δεσμεύτηκε πέρυσι να διαθέσει 700 εκατομμύρια EUR στην Παγκόσμια Σύμπραξη για την Εκπαίδευση, προκειμένου να βοηθήσει 140 εκατομμύρια παιδιά να αποκτήσουν εκπαιδευμένους εκπαιδευτικούς και να προσελκύσουν 88 εκατομμύρια περισσότερα παιδιά στο σχολείο και τη μάθηση·
62. επαναλαμβάνει ότι τα προγράμματα επιχειρηματικότητας διαδραματίζουν ουσιαστικό ρόλο στην καταπολέμηση της φτώχειας και την ανάπτυξη οικονομικής μεγέθυνσης· επισημαίνει το γεγονός ότι η παροχή επιχειρηματικής κατάρτισης μπορεί να βοηθήσει τους επιχειρηματίες μικρής κλίμακας να ιδρύσουν επιχειρήσεις και να βελτιώσουν τις επιχειρηματικές πρακτικές, επιτρέποντας στις φτωχές οικογένειες να χαράξουν την πορεία τους προς βιώσιμα μέσα βιοπορισμού και κοινωνικοοικονομική ανθεκτικότητα· σημειώνει, ωστόσο, ότι, προκειμένου να βελτιωθεί η αποτελεσματικότητα των εν λόγω προγραμμάτων, η κατάρτιση αυτή θα πρέπει να συμπληρώνεται με εξατομικευμένες υπηρεσίες υποστήριξης και παρακολούθησης· υπενθυμίζει ότι στις χώρες εταίρους πρέπει να ενθαρρύνεται η δυνατότητα πρόσβασης των νέων γυναικών σε ευρωπαϊκά σχέδια, επαγγελματική κατάρτιση και κονδύλια· (18) https://www.globalpartnership.org/ (19) https://www.educationcannotwait.org/